לאחר הלוויה – דואודרמה בין אלוהים והאדמו"ר

אלוהים – הרבצת חת'כת לוויה האדמו"ר מהמלין!

האדמו"ר – אני נבוך שהשם בכלל שם לב ללוויה שלי.

אלוהים – איך לא! ממקום מושבי בשמיים ניתן היה לראות היום רק 3 דברים – את החומה הסינית, הוילה של ביבי בקיסריה והלוויה שלך.

האדמו"ר (בהצטנעות) – וזה עוד שבגלל מגבלות הקורונה השתתפו רק 10...

אלוהים – 10? לי נדמה היה שאלה היו 10,000.

האדמו"ר (בקריצה) – הוא שאמרתי השם, 10 לחילונים ו- 10,000 לחרדים.

אלוהים – אבל למה אתה מתעקש לקרוא לי "השם"? יש לי שם - יהווה אדוני אלוהים, ובשביל החברה' ה' או היי.

האדמו"ר – אתה הרי ציווית שלא נישא את שימך לשווא.

אלוהים - הבנתי, אתם קוראים לי "השם" בשביל להערים עלי, משהו כמו מעליות של שבת, יעני ישראבלוף.

האדמו"ר – לא ידעתי שכבודו בקי בעגת הגשש...

אלוהים – מה זה בקי, לפולי יש מקום כבוד לצד המלאך גבריאל והוא מפוצץ אותנו מצחוק. אבל מאידך לא ידעתי שאתה האדמו"ר מכיר את הגששים, חשבתי מקסימום דז'יגאן.

האדמו"ר – מה חשבת שאם אנחנו לא לומדים לימודי ליבה, אנחנו לא שומעים רדיו?

אלוהים – טוב לדעת, אז אולי גם שמעתם את החדשה המסעירה שהעולם הוא עגול?

האדמו"ר (צוחק צחוק פרוע) – הצחקת אותי כבודו, כנראה שפולי הדביק אותך בחוש ההומור שלו. עגול, מאיפה הקרצת את זה, זה הרי לא כתוב לא בתנ"ך ולא בתלמוד.

אלוהים – אבל לפחות שמעת שגלילאו גילה שכדור הארץ מסתובב מסביב לשמש, זה היה רק לפני 400 שנה...

האדמו"ר (בפליאה) – מה אתה אומר, לא רק עגול אלא גם מסתובב, אז למה אנחנו לא נופלים בדרך לישיבע...

אלוהים – נפלתם, נפלתם, אבל אתם לא מרגישים את זה. זאת בעצם הסיבה שזימנתי אותך לשימוע לפני שאדון אותך לגן עדן או גיהינום.

האדמו"ר – מה שימוע, שמימוע, מה אתה חושב שאני פרענק כמו דרעי או כויפר כמו ביבי? אתה הרי פין אינזרע.

אלוהים – איך קראת לשו אסמו – דרעי – פרענק, באיזו שפה זה?

האדמו"ר – ביידיש, מה אתה לא מבין יידיש? אבל באיזו שפה זה "שו אסמו"?

אלוהים – בערבית חביבי, אני גם האלוהים שלהם, וגם של המרוקאים שאתם לא מכניסים לישיבות שלכם. וזה הסעיף הראשון בשימוע שלך – אתה מואשם בגזענות. מה יש לך להגיד להגנתך?

האדמו"ר – לפני שאתה מאשים אותי בגזענות תאשים גם את השמאלנים שקוראים להם נאנדרטלים.

אלוהים – לא מקובל עלי קו ההגנה שלך, להטיח האשמות גם באחרים. אל תדאג, גם להם אני אעשה שימוע.

האדמו"ר – אני לא גזען ומאמין שאפילו הש"סניקים בני אדם, רק מה, הם לא משלנו, לא מבינים יידיש, מדברים במילרע בשפת הקודש במקום במילעיל, וכמה מהם אפילו טפו טפו טפו מתגייסים לצבא של הציונים.

אלוהים – וזה מביא אותי לאישום השני בשימוע שלך – השתמטות מצה"ל ומשירות לאומי.

האדמו"ר – כבודו עם כל הכבוד, אתה עוד מאשים אותי בהשתמטות? הרי אנחנו ממיתים עצמנו באוהלה של תורה ולא משרתים רק בשביל ללמוד בישיבע ולהאדיר את שמך.

אלוהים – מי זה קבע שזה מה שאני רוצה? לא תמצאו בתנ"ך ובתלמוד אפילו פסוק אחד שבו כתוב שאין להגן על המולדת אל מול האויב, להיפך זאת מיצווה.

האדמו"ר – אנחנו הרי מגינים בתפילות שלנו ובזכותן ניצחנו בכל מערכות ישראל.

אלוהים – וגם הציפור אומרת חרשנו ואני הצלתי אתכם בשואה ואתם עם בחירה.

האדמו"ר – בחסדי השם, מה, אנחנו לא עם בחירה?

אלוהים – הרבי שהכתבתי לו את התנ"ך כתב נח בעשר שגיאות, כי אני התכוונתי לכך שאתם עם בכי רע, ובאמת דאגתי שתהיו בכי רע במרבית שנות קיום העם – בגולה, במלחמות, בפוגרומים, באנטישמיות, בעוני ובמגפות.

האדמו"ר – אז מה, לא היינו צריכים להתפלל? בגלל זה הענשת אותנו?

אלוהים – נראה לך שאיכפת לי שחצי מספר תהילים אתם מחניפים לי כמו מלחכי הפנכה של ביבי, שגם להם אעשה שימוע – סמוך עליי, שהקרבתם לי קורבנות, שלא מדליקים אור בשבת, שאישה טמאה שבועיים בחודש, עם טלפון כשר, כלים לחלב ובשר, אלה מצוות של עובדי אלילים!

האדמו"ר – אלמלי השבת לא היה מתקיים עם ישראל. אם לא שבת - אז מה המצוות שהיינו אמורים לקיים?

אלוהים – צדק, אמת, חסד, חופש, שוויון, אחווה, ואהבת לרעך כמוך, אל תעשה לאחר את מה שלא היית רוצה שיעשו לך, לא תענה ברעך עד שקר, לא תרצח, לא תגנוב, לא תחמוד, לא תנאף, כבד את אביך ואת אימך.

האדמו"ר – אבל כתבת במפורש "זכור את יום השבת לקודשו".

אלוהים – יישר כוח, ינגאלע, או בעצם זיידע. אבל אני התכוונתי שיום אחד בשבוע תנוחו, בטח לא לכל הרמאויות שלכם עם המכונים הפסבדו מדעיים, עם כיריים של שבת, גויים של שבת, הפכתם את הטפל לעיקר ואת העיקר אתם לא מקיימים. הכל קומבינות אצלכם, מרמים את המדינה, מנשקים מזוזות וגונבים פיתות, חושבים שאני עיוור.

האדמו"ר – תסלח לי כבודו, אבל אתה מדבר כמו הציונים המשוקצים שרוצים להפריד את הדת מהמדינה.

אלוהים – מי זה קבע שאני חרדי ולא ציוני? אני הרי יושב בציון, לא בהמלין, בחלם, בבויבריק, שעל שמן קרויות כל הישיבות המיותרות שלכם. מי זה בכלל קבע שאני יהודי, כולם היו בני, גם הנוצרים, הלה"טבים, גם הפפואנים.

האדמו"ר – מה, אתה משווה אותנו בכלל לפפואנים, לפאגאנים, לפרברטים...

אלוהים – טקסי החניכה שלכם ממש מזכירים את אלה של הפפואנים, טקסי הטוהרה את אלה של הפאגאנים, וההגנה שאתם נותנים לפרברטים מפני משפט הכויפרים היא פרברטיות לשמה.

האדמו"ר – כל חברה סגורה לא רוצה לכבס את הכביסה המלוכלכת בחוץ, גם הקיבוצים, גם המפלגות, אפילו היונים איתרגו את אולמרט, דרעי ושרון כי זה קידם את הנסיגות שהם כה חפצים בהן. כל מה שעשינו זה היה למען השם ולקידוש השם.

אלוהים – כל המעשים הנקלים שלכם היו חילול השם – לחיות חיי בטלה בישיבעס שלכם ולא לעבוד – זה חילול השם ועומד בסתירה לכל כתבי הקודש. להפלות נשים שיהיו משועבדות לגבר – זה חילול השם, כי אני פמיניסט מושבע, זכר ונקבה, לבן, שחור, צהוב, אין לי בכלל דמות הגוף, והמצ'ואיזם שלכם הוא פאגאני וחשוך. איך הנשים שלכם סובלות אתכם, מסכימות לעשות לכם תריסר ילדים, לעבוד בבית ומחוצה לו, בלי שוויון – הן ממש קדושות!

האדמו"ר – מה לך כי תלין? אלה מצוות שהיו מקדמת דנא – קול באישה ערווה זה מהתלמוד וכל הילכות נידה הן בכלל מהתנ"ך, אז מה נזכרת עכשיו פתאום?

אלוהים – פה יש לך נקודה לזכותך. אך יחסי לבני האדם השתנה – מה שהתאים לאדם מלפני אלפיים שנה כבר לא מתאים לאדם המודרני. אני כבר לא בעד מלכים אבסולוטיים, הפכתי לפמיניסט, תומך בלה"טבים, להבדיל מכם – בני האדם המודרנים השתבחו עם השנים כמו יין ואתם קופאים על השמרים כמו הספרים שלכם שמעלים אבק.

האדמו"ר – אבל שמרנו על התנ"ך שנתת לנו, מתנו על קידוש השם, דבקנו בדת ובמסורת במשך אלפיים שנה, למרות הגירושים, הפוגרומים והשואה. אם היינו נותנים לרוחות הקידמה כמו שאתה קורא להן להשפיע עלינו, היינו מתנצרים ומאמינים בברית החדשה או בקוראן, או הופכים לאתאיסטים, או לרפורמים וקונסרבטיבים, טפו!

אלוהים – כל מה שרציתי זה שתשמרו על המצוות העיקריות של התנ"ך – צדק, אמת וחסד, ולא היה איכפת לי כלל אם הייתם עושים זאת כנוצרים, מוסלמים, פגנים או אתאיסטים. מבחינתי – יש רק שני סוגי אנשים: טובים ורעים.

האדמו"ר – חד-משמעית אני טוב, היתה לי זוגיות למופת עם אשתי שורע ביילע במשך 80 שנה, גידלתי לתפארה תריסר צאצאים שהבנים למדו תורה והבנות פירנסו את המשפחות, מעולם לא נאפתי, כיבדתי את הוריי ודאגתי להם בזיקנתם, מעולם לא גנבתי, לא רצחתי, גמלתי חסדים לעניים, לא עשיתי רע לאף אחד, וחייתי בצעינות.

אלוהים – אכן, מצוות ראויות, אבל תרשה לי לשאול אותך כמה קושיות.

האדמו"ר – בכבוד, כבודו.

אלוהים – האם הבנים שלך עבדו ושירתו את העם?

האדמו"ר – עבדו את השם ושירתו את תורתו. אחד מהם היה משגיח כשרות, אחד רבי ואחד מלמד, השאר למדו.

אלוהים – אבל הם לא היו רופאים, מהנדסים, טייסים, חקלאים, בנאים, מסגרים, נגרים, לא עסקו בפרנסה יצרנית.

האדמו"ר – מה יכול להיות יותר יצרני משמירת כשרות, רבנות והוראת דרדקים?

אלוהים – ובזאת עברת על אחת מהמצוות העיקריות - מה יקרה אם כולם ינהגו כמוכם, הכלכלה תתמוטט, המדינה תיהרס, האויבים יכריעו אתכם, הפושעים ישדדו, ירצחו ויאנסו אתכם, לא יהיה אוכל, מלבוש, טיסות, תרופות.

האדמו"ר – יש במדינה שלנו חלוקת עבודה ברורה: אנחנו מתפללים והחילונים עובדים. כל הממשלות הסכימו לזה.

אלוהים – אבל בכל זאת החרדים מחוץ לישראל עובדים, כל הגויים עובדים, גם האדוקים ביותר. אם הייתם מונים רק כמה אלפים לא הייתה בעיה, אבל עשיתם תריסר ילדים למשפחה ובקרוב תהפכו לרוב ואיך המדינה תתקיים?

האדמו"ר – ומה עם הצניעות, החסידות, אי הפריצות ואי השחיתות?

אלוהים – זה בהחלט עומד לזכותך ואם הדת סייעה לך לעמוד במצוות אלה, היא בהחלט מבורכת.

האדמו"ר – אז אני הולך לגן עדן?

אלוהים – אל לך בחופזה! האם קיימת את המצווה הכי חשובה – ונשמרתם מאוד לנפשותיכם?

האדמו"ר – בהחלט, מעולם לא היתה לי תאונת דרכים, לא הכיתי איש, אכלתי רק אוכל בריא והתחסנתי תמיד.

אלוהים – אבל ציווית להשאיר פתוחים את מוסדות הלימוד, לקיים לוויות וחתונות המוניות ולהתפלל בהמוניכם.

האדמו"ר – קיימתי את מצוות לימוד התורה, כיבוד זכר המתים, פרו ורבו ומילאו את הארץ – ואיך יתקיימו בלי חתונות ומקוואות, ומעל לכל – אסור לכבות את הגחלת הלוחשת של עבודת השם.

אלוהים – שוב פעם השם, השם, אני לא האשם ולא האשמי. אבל אתה בכל זאת אשם – כי פיקוח נפש דוחה שבת וגם לימודים וגם חתונות וגם תפילות. ואם מוכרחים – ניתן להתפלל לבד או במניין אבל לא בהמונים, לקבור רק בנוכחות רב והילדים, להתחתן רק בנוכחות רב וההורים. חישבתי ומצאתי שאתה גרמת למותם של 400 איש ועברת על מצוות לא תרצח. עברת על מצוות ואהבת לרעך כמוך, כי כל שאר עם ישראל נמנע מהפריבילגיות שלך.

האדמו"ר – אבל חשבתי שכך צריך לנהוג – כך גם נהגו כל האדמו"רים של יהופיץ, בויבריק וחלם.

אלוהים – אבל הרבה חרדים בכל זאת שמרו על תקנות הקורונה, ספרדים וחלק מהאשכנזים, וגם החילונים.

האדמו"ר – מה אתה משווה אותי לכויפרים שלא מאמינים בך או לעראבער שלא יודעים אפילו יידיש? ואם כבר – הכויפרים הפגינו בהמוניהם נגד ביבי, במסיבות טבע, בדובאי שם הלכו לראות דובים...

אלוהים – אמרתי לך שלא מקובל עלי קו ההגנה שלך להאשים אחרים – אבל גם אם אתה צודק, הכויפרים כדבריך לא עשו זאת במצוות המנהיגים שלהם כפי שהחרדים עשו זאת במצוות המנהיגים שלהם. אקיצער, די לבירבורים, הייתי ארך אפיים מעל ומעבר והגעתי למסקנה שהחטאים שלך כבדים יותר מהמצוות שלך ואני דן אותך לגיהינום!

האדמו"ר (בפאניקה) – מה, אני צריך להיצלות באש הגיהינום לנצח נצחים?

אלוהים (בחומרה) – מי בכלל דיבר על אש וייסורים? הגיהינום עבורך זה שתצטרך להמשיך לקיים עד קץ הימים את אורח החיים שלך – לגור בדירות קטנות ומעופשות, בעוני ובמחסור, עם הבגדים המשונים שלך, שפת הגויים שלך, בתוך הקהילה צרת האופקים שלך, בדלתיים סגורות, בלי לצאת מהגיטאות שהסתגרתם בהם, זה הגיהינום!